Aarhus skal ikke have mere letbane end de kilometer, der tages i brug senere på året.

Det siger Lars Boje Mathiesen, medlem af Aarhus Byråd for Nye Borgerlige.

Han vil fremsætte et forslag i byrådet om at stoppe det videre arbejde med letbanens etape to og tre.

- Letbanen er for dyr, for ufleksibel, og der findes bedre alternativer, siger Lars Boje Mathiesen i en pressemeddelelse.

Han mener, at regeringens manglende økonomiske opbakning til flere letbane-etaper gør det nødvendigt at handle her og nu:

- Nu, hvor staten har trukket tæppet væk under økonomien, er det eneste ansvarlige at stoppe op og kigge på billigere og bedre løsninger, siger Lars Boje Mathiesen.

Han peger på, at den første etape i Aarhus er blevet markant dyrere end ventet.

- Det vil være en stor fejl at påbegynde nye etaper med endnu dårligere økonomi. Byrådet traf en dårlig beslutning omkring etablering af letbanen. Men nu må det være tid til at vise politisk lederskab, erkende fejlen og så træffe de rigtige beslutninger, siger han.